กรมอนามัย แนะผู้ปกครองป้องกันฟันผุในเด็กต้องเริ่มตั้งแต่แรกเกิด
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า พ่อแม่ส่วนใหญ่มักคิดว่าฟันซี่แรกของลูก หรือฟันน้ำนมเดี๋ยวก็หลุดไป จึงขาดการใส่ใจ ไปเริ่มดูแลเมื่อฟันแท้ขึ้น ส่งผลให้เด็กไทยกว่าครึ่งประเทศมีฟันน้ำนมผุและอาจบานปลายไปถึงการเป็นหนองที่ปลายรากฟัน ส่งผลให้ต้องรักษาด้วยวิธีการที่ซับซ้อน มีค่าใช้จ่ายสูง ดังนั้น จึงควรเริ่มดูแลฟันของลูกตั้งแต่ซี่แรก เพื่อป้องกันไม่ให้เกิดผลกระทบในระยะยาว โดยการใช้แปรงสีฟันที่มีขนาดเล็กและมีขนแปรงที่นุ่มเป็นพิเศษ ควบคู่กับยาสีฟันที่เหมาะสำหรับเด็กทารก โดยเลือกความเหมาะสมได้ที่ฉลากสินค้า การใช้ยาสีฟันควรใช้ในปริมาณเล็กน้อย แปรงที่บริเวณตัวฟันเป็นแนวนอน เมื่อแปรงเสร็จแล้วให้ใช้ผ้าสะอาดชุบน้ำหมาดๆ เช็ดคราบยาสีฟันออกให้หมด การป้องกันฟันผุ ต้องเริ่มตั้งแต่แรกเกิด เมื่อทารกแรกเกิดควรกินนมแม่อย่างเดียวจนถึง 6 เดือน และกินนมแม่ควบคู่อาหารที่เหมาะสมตามวัยจนถึง 2 ปี หรือนานกว่านั้น นมแม่จะทำให้เกิดฝ้าขาวในปากน้อยกว่านมขวด อีกทั้งยังมีสารอาหารและภูมิต้านทานที่มีประโยชน์สูงสุดสำหรับลูกน้อย วิธีการทำความสะอาดช่องปากในเด็กที่ฟันยังไม่ขึ้นคือ ใช้ผ้าสะอาดพันที่บริเวณปลายนิ้วมือ เช็ดบริเวณเหงือกและฟันของลูกให้ทั่วช่องปากและเมื่อลูกน้อยโตขึ้น พ่อแม่ยิ่งต้องใส่ใจสุขภาพช่องปากของลูกน้อยให้มากขึ้น เพราะนมผงหรือนมกล่อง จะทำให้เกิดคราบขาวในช่องปากของลูก อีกทั้งมีน้ำตาลเป็นส่วนประกอบ หากไม่ทำความสะอาดจะทำให้เกิดฟันผุ หรือเกิดเชื้อราในช่องปากได้ ไม่ควรปล่อยให้ลูกหลับคาขวดนม ในวัยเด็กเล็ก วัย 0-3 ปี พ่อแม่ควรทำความสะอาดช่องปากให้เด็ก เมื่อ้ด็กอายุ 3 ปีขึ้นไป ให้เด็กแปรงฟันเอง แต่พ่อแม่ต้องตรวจความสะอาดซ้ำทุกครั้ง เมื่อเด็กอายุ 8-9 ปี ควรสอนวิธีการดูแลรักษาฟันที่ถูกต้องให้กับลูก โดยใช้หลักการแปรงฟันแบบ 2-2-2 คือ แปรงฟันวันละ 2 ครั้ง ด้วยยาสีฟันผสม ฟลูออไรด์ โดยแปรงฟันนานอย่างน้อย 2 นาที ให้สะอาดทั่วทั้งปาก ทุกซี่ ทุกด้าน ไม่กินขนม หรืออาหารหวานหลังแปรงฟัน 2 ชั่วโมง หากพบว่าเด็กแปรงไม่สะอาดผู้ปกครองก็ควรแปรงซ้ำให้สะอาดทันที และช่วยใช้ไหมขัดฟันทำความสะอาดระหว่างซอกฟันให้แก่เด็กทุกวัน เพื่อลดการตกค้างของเศษอาหารในซอกฟัน ควรแนะนำลูกว่าอย่ากินอาหารที่มีน้ำตาลมากเกินไป เพราะหากมีน้ำตาลตกค้างจะแปรสภาพเป็นแบคทีเรียและกัดกินเนื้อฟัน ส่งผลให้เกิดอาการฟันผุ